Luk 22
Judas Jisasnyét némaan duké kwayéké nae dé wak
1*Yis kutmarék yadakwa béret kadaran nyaa dé yaaké yak. Wani nyaa de Juda apakélé kadému sérakne kaké de yo. Wani kadémuké de wo Pasova. 2Wani tulé de Gotna gaba jébaa yakwa nyédé duna némaan du, apa kudiké kutdéngkwa du wawo waga de Jisasnyét viyaapérekgé mawulé yak. Yate de du taakwa kélik yate waariyamuké wup yate de wak, "Naané Jisasnyét yaga pulak viyaaké naané yo?"
3*Wani tulé dé Seten Judasna mawuléba wulaak. Déku nak yé Iskariot. Dé wan Jisasna du nak. 4Wulaadéka dé Judas ye dé nyédé duna némaan du, Gotna kudi buldakwa némaa gaké téségékwa duna némaan du wawo de wale dé kudi bulék, Jisasnyét deké kwayédéranké. 5Buldéka de dusék yate de déké yéwaa las kwayéké kudi gik. 6Gidaka dé Judas kusékéttakne ye dé Jisasnyét deké akélak kwayédéran tuléké dé raségék. Wupmalemu du taakwa Jisas wale ramarék yadaran tuléké dé raségék.
Jisasna du vétik bét Pasova waadakwa kadému kawu saakérak
7Yis kutmarék yadakwa béret kadakwa nyaa dé yaak. Wani nyaa de sipsip nyaanét viyao, Pasova waadakwa tuléna kadémuké. 8Viyaapérekdakwaké sanévéknwute Jisas dé Pita bét Jonét wak, "Béné ye Pasova waanakwa tuléna kadému kawu saakérabénu naané kaké naané yo." 9Naate wadéka bét dérét wak, "Ané yaba kawu saakératuké méné mawulé yo?" 10Naate waatabétka dé wak, "Mé véknwu. Béné ye Jerusalemét wulae gu tékwa awu yaataran dut nak véké béné yo. Véte béné déku kukba ye wulaadéran gat wulaaké béné yo. 11Wulae béné wani gana bapadut kéga waké béné yo, 'Gotna kudiké naanat yakwatnyékwa ban dé ménat kéga dé wo, Wuné wuna du wale Pasova waanakwa tuléna kadému kanaran ga yaba dé tu? Naate dé wo.' 12Waga wabénu dé awuréba tékwa némaa ga wakwatnyéké dé yo. Wani gaba kadému kanaran jaabé, ranaran mu wawo dé tu. Béné wani gaba kadému kawu saakéraké béné yo." 13Naate wadéka bét ye bét Jisas wakwen pulak bét vék. Vétakne bét Pasova waanakwa tuléna kadému kawu saakérak.
Jisas dé déku duké béret gu wawo dé kwayék
14Jisas déku nak du wale yae de akwi de kadému kaké de rak. 15Rate dé Jisas derét wak, "Kukba wuné apa kaagél kutké wuné yo. Taale wuné kéni kadému, Pasova waanakwa tuléna kadému, guné wale kaké wuné mawulat kapére wunébu yak. 16Gunat wuné wakweyo. Wuné kéni képmaaba rate guné wale kéni kadému tépa kamarék yaké wuné yo. Kukba Got du taakwaké némaan ban raran tulé yaadu wuné tépa kaké wuné yo." 17Naate watakne dé wain gu tén agérap nak kérae dé Gorét wak, "Yéknwun gu ménébu tiyaak. Wan yéknwun." Naate watakne dé déku duwat wak, "Guné kérae nak nak kaké guné yo. 18Gunat wuné wakweyo. Wuné kéni képmaaba rate wani gu tépa kamarék yaké wuné yo. Kukba Got du taakwaké némaan ban raran tulé yaadu wuné wani gu tépa kaké wuné yo." 19Naate watakne dé béret kérae dé Gorét wak, "Yéknwun mu ménébu tiyaak. Wan yéknwun." Naate watakne béret bule dé déku duké kwayéte wak, "Kén wuna sépé. [Gunat kutkalé yaké wuné wuna sépé kwayu. Guné wunéké sanévéknwute waga yasaakuké guné yo." 20Naate watakne de akwi kadému kabutitakne dé Jisas wain gu tén agérap kérae waga male yate dé wak, "Kéni wain gu wan wuna wény. De wunat viyaapérekdo wuna wény akudu guné véte kutdéngké guné yo, Got du taakwat kutkalé yaké wakwedén kulé kudi adél yadéranké.]"
21*Wani kudi watakne dé Jisas derét wak, "Mé véknwu. Wunat maamaké kwayéran du bulaa dé wuné wale rate kadému ko. 22*Déknyényba de Gotna nyégaba kudi kavik, maama wunat viyaadaranké. Kavidan pulak de Akwi Du Taakwana Nyaan wunat viyaado wuné kiyaaké wuné yo. Kiyaawuru apakélé kapéredi mu dé wunat maamaké kwayéran duké yaaké dé yo." 23Naate wadéka deku kapmu bulte de waatak, "Kiyadé waga yaké yo?"
Némaan banké de Jisasna du waaruk
24Jisasna du de kudi bulte waaruk. Waarute de wak, "Naané wale rakwa du kiyadé wan naana némaan ban?" 25*Naate wadaka dé derét wak, "Nak geba rakwa du taakwana némaan du de apa yate deku du taakwaké de vu. Védaka deku du taakwa de deké wo, 'Wan naanat kutkalé yakwa du.' 26*Naate wadaka guné wani némaan du pulak yamarék yaké guné yo. Guna du nak némaan ban radéran dé du taakwana kukba yaaran du pulak rate, déku yéba kevérékmarék yaké dé yo. Dé némaan ban rate, dé jébaa yamarék yate bakna rakwa ban pulak ramarék yate, guna jébaa yakwa du raké dé yo. 27*Nak geba rakwa du yaga pulak de yo? Deku némaan ban yaga pulak du dé? Rate kadému kakwa ban, kapu déké kadému kure yaakwete jébaa yakwa ban? Wan rate kadému kakwa ban dé kapmu dé némaan ban ro. Wuné guné wale rate wuné waga kaapuk yawurékwa. Wuné guné wale rate guna jébaa yakwa du wuné ro.
28*"Guné wuné wale gunébu rasaakuk. Kapéredi mu wunéké yaadéka guné wunat kaapuk kulaknyénygunén. 29-30Wuna yaapa débu apa tiyaak, wuné némaan ban rate du taakwaké miték véwuruké. Tiyaadén apa kérae wuné gunéké apa kwayéké wuné yo, guné wuné wale rate wuné wale kadému gu kate, Isrelna kém taaba vétik sékét maanba kayék vétikgé némaan du rate végunuké." Naate dé Jisas déku duwat wak.
Jisas dé wak Pita déké kuk kwayédéranké
31Jisas dé Saimon Pitat wak, "Saimon, méné mé véknwu. Seten dé gunéké apa yadu guné yaage ye kapmu kapmu rate yalakgunuké dé mawulé yo. De kadému munidakwa pulak dé gunat muniké dé mawulé yo. Seten gunat yaalébaanké dé mawulé yo. Yate Gorét dé waatak, dé waga yadéranké. 32*Wuné Gorét wunébu waatak. Méné, Saimon, ménéké Gorét wunébu waatak, méné wunéké miték sanévéknwuménu ména mawulé miték tésaakuduké. Tédu méné wunéké kuk tiyae kukba gwaamale yae méné wuna duna mawulat kutkalé yaménu deku mawulé wawo miték tésaakuké dé yo." 33Naate wadéka dé Pita dérét wak, "Némaan Ban, wuné méné wale yéké wuné mawulé yo. Wuné méné wale yéte raamény gaba kwaawuréran wan yéknwun. Wuné méné wale yéte kiyaawuréran wan yéknwun." 34Naate wadéka dé Jisas dérét wak, "Pita, wuné kutdéngék. Bulaa gaan séraa waamarék yadu méné apu kupuk kéga waké méné yo, 'Wuné Jisasnyét las kaapuk kutdéngwurén.' Waga waménu séraa waaké dé yo." Naate dé Jisas Pitat wak.
Yéwaa, wut, waariyadakwa kulaa kure yédoké dé wakwek
35*Jisas dé déku duwat kéga wak, "Déknyényba gunat wawuréka yéte guné yéwaa, wut, su kaapuk kure yégunén. Wani tulé gwalmuké nak guné yapatik kapu kaapuk?" Naate wadéka de wak, "Kaapuk." 36Naate wadaka dé derét kéga wak, "Bulaa wuné gunat kéga wo. Guné yéwaa kure tégunéran guné yéwaa kure yéké guné yo. Guné wut kure tégunéran guné wut kure yéké guné yo. Waariyagunékwa kulaa yamarék yagunéran guné guna baapmu wut nak kwayétakne yéwaa nyégéle guné waariyagunékwa kulaa kéraaké yo. 37*Wani kudi wuné wo, Gotna nyégaba kwaakwa kéni kudi adél yaké yadékwa bege. Wani kudi kéga dé kwao: Déké de wak, 'Wan kapéredi mu yakwa ban. Dérét viyaaké naané yo.' Wani kudi kavite de wunéké de kavik." 38Naate wadéka de wak, "Némaan ban, méné mé vé. Naané waariyanakwa kulaa vétik naané kure ro." Naate wadaka dé kutdéngék. De déké yaaran kapéredi muké kaapuk miték kutdéngdan. Waga kutdéngte deku kudi kaatate dé wak, "Wan yaak."
Getsemaniba dé Jisas Gorét waatak
39Wani kudi watakne Jisas gwaade dé Oliv nébat yék, wupmalemu apu déknyényba yadén pulak. Déku du wawo de dé wale yék. 40Ye wani taalé saabe dé derét wak, "Guné Gorét waataké guné yo, dé gunat kutkalé yadu kapéredi mu gunat yaalébaanmarék yaduké." 41-42Naate wadéka de radaka dé matu kwekére yatjatidaka akérékwa pulak dé walkamu yék. Ye dé kwati yaane Gorét kéga waatak, "Wuna yaapa, méné akwi muké méné apa yo. Yaaran muké waké mawulé yaménéran méné waménu wunéké yaaran kapéredi mu wunéké yaamarék yaké dé yo. Waga ménat wuné waato. Méné mawulé yawurékwa pulak yamarék yaké méné yo. Méné mawulé yaménékwa pulak yaké méné yo." 43[Naate wadéka dé Gotna kudi kure giyaakwa du nak Gotna gayéba giyae dé déku mawulat kutkalé yak. 44Jisasna wuraanyan kapére yate géndéka dé Gorét tépa waatasaakuk. Waatasaakudéka dé waagéré wény pulak akwe dé képmaaba akérék.]
45Jisas Gorét waatatakne dé raapme te déku duké yék. Ye dé vék de widé kwaadaka. De némaa mawulé lékdaka deku mawulé kapére yadéka deku méniba widé yadéka de kwaak. 46Kwaadaka véte derét waaséligénte dé derét wak, "Guné samuké guné widé kwao? Widé kwaamarék yaké guné yo. Guné raapme Gorét waataké guné yo, kapéredi mu gunat yaalébaanmarék yaduké."
Judas dé Jisasnyét maamaké kwayék
47Jisas wani kudi wekna wadéka de wupmalemu du yaak. Jisasna du nak Judas yaabu taalédéka de wani du yaak. Judas Jisasna taama véké (daama réngké) nae dé Jisas tén saabak. 48Saabadéka dé Jisas dérét wak, "Judas, wan méné Akwi Du Taakwana Nyaan wunat taama véte (daama réngte) méné maamaké kwayu, kapu yaga pulak?"
49Jisasna du dé wale téte de kutdéngék, deké yaan du Jisasnyét kulékiye kure yédaranké. Waga kutdéngte de Jisasnyét wak, "Némaan Ban, naané derét waariyanakwa kulaat viyaaké naané yo, kapu yaga pulak yanoké méné mawulé yo?" 50Naate watakne deku du nak dé nyédé duna némaan banké jébaa yakwa dut viyaate déku yéknwun tuwa saknwuba tén waan takutépakdéka dé akérék. 51Yadéka Jisas véte dé wak, "Yaak. Waga yamarék yaké guné yo." Naate watakne dé wani duna waanba kutdéka dé tépa yéknwun yak.
52Nyédé duna némaan du, Gotna kudi buldakwa némaa gaké téségékwa duna némaan du, Isrelna kubu du, waga de yaak, Jisasnyét kulékiye kure yéké. Yae Jisas waga yadéka vétakne tédaka dé Jisas derét wak, "Guné wunat kulékiké yaate samuké guné waariyagunékwa kulaa baagé wawo kure yao? Guné sél yakwa dut viyaaké guné wani mu kure yao, kapu yaga pulak? 53*Wupmalemu nyaa wuné Gotna kudi buldakwa némaa gaba guné wale wuné rak. Rawuréka guné wunat kaapuk kulékigunén. Bulaa guné guna jébaa yaké guné yo. Bulaa gaankétéké rakwa némaan ban Seten apa yaké dé yo."
Pita dé wak, "Wuné Jisasnyét las kaapuk kutdéngwurén"
54Jisas wani kudi wadéka de dérét kulékiye kure yék. Kure ye de nyédé duna némaan ban déku gat kure wulaak. Wulaadaka dé Pita deku kukba ye dé séknaaba ték. 55Tédéka de Jisasnyét kure yén du las raatmu gisagwadédan taalat wulae kaapaba rate de yaa séraknék. Séraktakne radaka dé Pita de wale yaaba rak. 56Radéka lé jébaa yakwa taakwa nak dérét vék. Véte déku ménidaamat vésék naate lé wak, "Kéni du wawo Jisas wale dé ték." 57Naate waléka dé Pita wak, "Nyéna, wuné dérét las kaapuk kutdéngwurén." 58Naate wadéka walkamu re kukba dé du nak dérét véte dé wak, "Méné wawo Jisasna du méné." Naate wadéka dé wak, "Ména, wuné kaapuk." 59Naate wadéka walkamu re kukba dé du nak wawo dérét véte dé némaanba wak, "Kéni du wawo dé Galiliba yaan du dé. Dé wawo dé Jisas wale ték. Wan adélna." 60Naate wadéka dé Pita wak, "Ména, wuné bulménékwa kudiké las kaapuk kutdéngwurén." Waga wekna wadéka dé séraa nak bari waak. 61*Waadéka dé Némaan Ban Jisas séknaa pulakba téte walaakwe dé Pitat vék. Védéka dé Jisas dérét taknaba wakwen kudiké dé sanévéknwuk. Taknaba Jisas dé dérét wak, "Wuné kutdéngék. Bulaa gaan séraa waamarék yadu méné apu kupuk waké méné yo, 'Wuné Jisasnyét las kaapuk kutdéngwurén.' Waga waménu séraa waaké dé yo." 62Wani kudiké sanévéknwute Pita gwaade némaa mawulé lékte dé géraak, dé Jisaské kuk kwayédén bege.
Jisasnyét waagite wasélékte de dérét viyaak
63Jisasnyét kurén du dérét waagite wasélékte de dérét viyaak. 64Viyaate déku méniba baapmu wurét gitakne de dérét wak, "Méné Gotna yéba kudi wakwekwa du rate méné akwi muké méné kutdéngék. Kutdéngte, naanat mé wakwe. Kiyadé ménat viyaak?" 65Naate wate de wupmalemu kapéredi kudi las wawo dérét wak.
Jisas Isrelna némaan duna méniba dé ték
66Nyaa yaaladéka de Isrelna kubu du, nyédé duna némaan du, apa kudiké kutdéngkwa du waga yae de jawuk. Jawe radaka de Jisaské téségékwa du dérét kure yaak deké. Kure yaadaka dé deku méniba ték. 67*Tédéka de dérét wak, "Méné naanat mé wakwe. Méné Got wadén ban Krais, kapu kaapuk?" Naate wadaka dé derét wak, "Wuné gunat wakwewuréran guné miték véknwumuké kélik yaké guné yo. 68Wuné gunat kudi waatawuréran guné wuna kudi kaatamuké kélik yaké guné yo. 69*Kukba wuné Akwi Du Taakwana Nyaan némaan ban rate, apat kapére yakwa ban Gotna yéknwun tuwa taababa raké wuné yo." 70Naate wadéka de akwi wak, "Yaga méné wo? Méné Gotna nyaan méné ro, kapu kaapuk?" Naate wadaka dé wak, "Ao. Guné kapmu guné waga wak." 71Waga wadéka de wak, "Déku kapmu dé kapéredi kudi wakwedéka naanébu véknwuk. Véknwutakne naané yadén muké kudi las wawo véknwumarék yaké naané yo." Naate de Isrelna némaan du wak Jisaské.